Up-32/93
Natisni
Opravilna št.:
Up-32/93
Datum odločitve:
29. 3. 1995
ECLI:
ECLI:SI:USRS:1995:Up.32.93
Akt:
Ustavna pritožba zoper odločbo Sodišča združenega dela Republike Slovenije opr. št. Sp 256/93 z dne 6/5-1993, v zvezi z odločbo Sodišča združenega dela v Ljubljani opr. št. S 1396/91 z dne 15/10-1992
Izrek:
Ustavna pritožba zoper odločbo Sodišča združenega dela Republike Slovenije, se zavrže.
Evidenčni stavek:
Ustavno sodišče zavrže ustavno pritožbo, če niso izčrpana vsa pravna sredstva, tudi revizija.
Geslo:
Izčrpanje pravnih sredstev (tudi izrednih pravnih sredstev) kot pogoj za vložitev ustavne pritožbe.

Kršitve ustavnih pravic kot pogoj za odločanje po 2. odst. 51. čl. zakona o ustavnem sodišču.
Pravna podlaga:
Zakon o delovnih in socialnih sodiščih, 73. čl.

Zakon o ustavnem sodišču, 2. odst. 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
8. 7. 1993
Vrsta odločitve:
sklep
Vrsta rešitve:
zavrženje
Dokument:
US17372
Up-32/93
29/3-1995
S K L E P
Ustavno sodišče je v postopku preizkusa ustavne pritožbe P. S. iz L., ki ga zastopa M. J., odvetnik v L. na seji senata dne 29/3-1995
s k l e n i l o:
Ustavna pritožba P. S. zoper odločbo Sodišča združenega dela Republike Slovenije opr. št. Sp 256/93 z dne 6/5-1993, v zvezi z odločbo Sodišča združenega dela v Ljubljani opr. št. S 1396/91 z dne 15/10-1992, se zavrže.
O b r a z l o ž i t e v
Pritožnik izpodbija prvostopno in drugostopno odločbo Sodišča združenega dela, s katerima je bil pravnomočno zavrnjen njegov zahtevek v delovnem sporu zaradi prenehanja delovnega razmerja.
Pri tem navaja pritožbene razloge zmotne ugotovitve dejanskega stanja in zmotne uporabe materialnega prava oziroma meni, da je sodišče popolno ugotovilo dejansko stanje, vendar je iz izvedenih dokazov izvedlo napačne sklepe o bistvenih dejstvih.
Po njegovem mnenju bi namreč moralo ugotoviti, da izostanek z dela ni bil neupravičen. V dopolnitvi pritožbe pritožnik zatrjuje, da so mu
bile z izpodbijanima sodnima odločbama kršene človekove pravice in temeljne svoboščine:
- enakosti pred zakonom (14. člen Ustave), ker je Sodišče združenega dela Republike Slovenije v povsem enakih primerih odločilo drugače in je štelo odsotnost delavca z dela za upravičeno in
- do socialnega varstva in do zdravstvenega varstva (50. in 51. člen Ustave), ker zaradi nezakonitega prenehanja delovnega razmerja nima niti socialnega niti zdravstvenega varstva.
Po določbi prvega odstavka 51. člena Zakona o Ustavnem sodišču (Uradni list RS, št. 15/94; v nadaljevanju ZUstS)) se lahko ustavna pritožba vloži šele, ko so izčrpana vsa pravna sredstva. Zakon o delovnih in socialnih sodiščih (Uradni list RS, št. 19/94), ki je začel veljati 13/5-1994, v 73. členu uvaja izredno revizijo, ki jo je mogoče vložiti do 13/5-1995. V primeru pritožnika so izpolnjeni vsi pogoji za vložitev tega pravnega sredstva:
- izpodbijana odločba je postala pravnomočna pred 13/5-1994, - z izpodbijano odločbo je sodišče združenega dela zavrnilo zahtevo pritožnika za sodno varstvo zaradi prenehanja delovnega razmerja,
- pritožnik uveljavlja tudi v ustavni pritožbi revizijski razlog zmotne uporabe materialnega prava,
- rok za vložitev te revizije še ni potekel.
V obravnavani zadevi tudi ni pogojev za odločanje na podlagi drugega odstavka 51. člena ZUstS. Zatrjevane kršitve ustavnih pravic niso očitne, izvršljiv in tudi že izvršen pa je bil dokončen sklep delodajalca o prenehanju delovnega razmerja.
Ker vsa pravna sredstva še niso izčrpana, je Ustavno sodišče ustavno pritožbo zavrglo.
Senat Ustavnega sodišča je sprejel ta sklep na podlagi 2. alinee prvega odstavka 55. člena Zakona o Ustavnem sodišču v sestavi: predsednik senata mag. Janez Snoj in člana dr. Lojze Ude in Franc Testen.
Predsednik senata:
mag. Janez Snoj